钦定古今图书集成/明伦汇编/闺媛典/第087卷 > 王征明妻曾氏
## 钦定古今图书集成/明伦汇编/闺媛典/第087卷 > 王征明妻曾氏

按《吉水县志》：“曾氏，王征明妻。年十六，归征明，逾年生
子玺。征明死，氏水浆不入口者五日。已而，念王舅姑
老，藐孤无托，勉称未亡人事王舅姑以孝，抚幼子以
义方，柏舟之操，数十年如一日。及王舅姑殁，遗一幼
女，氏代抚成人。既嫁，念氏教育恩，事之如母，每相抱
泣曰：‘尔于我特少十月怀耳’。”闻者皆为泣下。崇祯癸
酉，子玺举于乡。丁亥冬，节钺刘一鹏军抵上游，多掳
掠，氏避山中，侍儿误传兵至，遂投深潭死。刘文忠为
之传。